แนวโน้ม SET เช้าไซด์เวย์ ไร้ปัจจัยใหม่หนุน-จับตายอดติดเชื้อโอมิครอน
แนวโน้ม SET เช้าไซด์เวย์ ไร้ปัจจัยหนุนใหม่-จับตายอดติดเชื้อโอมิครอน พร้อมให้แนวต้าน 1,660-1,665 จุด แนวรับ 1,645-1,650 จุด
10 ม.ค. 2565

นายถนอมศักดิ์ สหรัตน์ชัย ผู้ช่วยกรรมการผู้จัดการและหัวหน้าฝ่ายวิจัย บล.กรุงไทย ซีมิโก้ กล่าวว่า แนวโน้มดัชนีตลาดหุ้นไทยเช้านี้แกว่งตัวไซดเวย์ จากที่ยังไม่มีปัจจัยหนุนใหม่ๆเข้ามา และมองว่าตลาดได้รับรู้ปัจจัยกดดันไปเมื่อสัปดาห์ที่แล้วไปค่อนข้างมากแล้ว ทำให้แรงกดดันต่อดัชนีลดลงไปบ้าง
อย่างไรก็ตามแม้ว่าปัจจัยในประเทศจะมีตัวเลขการแพร่ระบาดโควิด-19 สายพันธุ์โอมิครอน ที่เพิ่มขึ้นอย่างรวดเร็ว แต่มองว่าตลาดได้รับรู้ไปแล้วและมาตรการที่ออกมาควบคุมมีผลในกลุ่มจำกัดที่เป็นคลัสเตอร์แพร่ระบาด ส่วนตลาดหุ้นอื่นในภูมิภาคเช้านี้ที่เปิดมาบวกและลบสลับกัน
ทั้งนี้พร้อมให้แนวต้าน 1,660-1,665 จุด แนวรับ 1,645-1,650 จุด